Vissza az exhez

Anett F. Horváth

F. Horváth Anett

Vissza az exhez - Tudatos visszatérés

Tiszta szívvel vissza – érzelmi tudatosság egy szakítás után

Mottó:

„A szeretet nem ott kezdődik, hogy visszatartunk valakit,

hanem ott, hogy nem veszítjük el önmagunkat.”

Tartalom

Előszó

Kiknek nem ajánlott ez a könyv?

Kinek szól ez a könyv?

Egy kis haszálati utasítás a könyvhöz

Miért érdemes visszafordulni ahhoz, akit egyszer már szerettünk?

Honnan tudhatom, hogy szeretem-e az exem?

Rövid önvizsgáló gyakorlat

Mikor nem érdemes újra melegíteni a töltötkáposztát?

Mit érdemes mindenképp elkerülni, ha vissza akarod szerezni az exed?

A kisded játszmák, női magazinos praktikák

Mit érdemes tenni az ex visszaszerzéséhez?

Mit érez az ex szakítás után?

Mit tegyél, hogy az exed újra beléd szeressen?

Honnan tudhatom, ha az exem közeledik felém?

Hogyan szervezzem meg az első találkozót az exemmel?

Sajnos az exem nagyon elzárkózó, nem is kommunikál...

Ha az ex elzárkózó, adj neki teret – és adj magadnak még nagyobbat.

Az exem mással ismerkedik!

Meddig érdemes várnom, hogy helyrehozzuk a kapcsolatunkat?

Hogyan szeresd magad, miközben várod az exedet: napi gyakorlatok és tippek

Az exem újra kedves velem.

Állj meg és vegyél levegőt

Utószó

Előszó

Amikor ezt a könyvet a kezedbe vetted, valószínűleg már magad mögött hagytál egy fájdalmas történetet, egy megtört szívet, egy olyan kapcsolatot, amely valamiért nem úgy alakult, ahogyan szeretted volna. És ha most itt vagy, az azt jelenti, hogy keresed a választ — nem csak arra, hogyan lehet visszaszerezni valakit, hanem arra is, hogyan lehet közben önmagadhoz hű maradni.

Sok könyv született már az „ex visszaszerzése” témájában, talán te is olvastál belőlük. Sok esetben azonban ezek a tanácsok a manipulációra épülnek: tegyük féltékennyé, játsszuk az érzelmeket, próbáljuk meg bizonyítani az értékünket mindenféle trükk segítségével. Tisztelet a kivételnek, de a legtöbb ilyen útmutató rövid távú eredményt ígér, és hosszú távon csak csalódást, sebeket és bizonytalanságot hoz.

Ez a könyv más. Nem játszmákra, hanem valódi kapcsolódásra tanít. Nem azt mutatja, hogyan kényszerítsünk bárkit a szeretetre, hanem azt, hogyan maradjunk hűek önmagunkhoz, miközben a szívünk nyitott marad. Itt a titok nem a trükkökben, hanem benned rejlik: az őszinte önértékelésedben, a belső erődben és abban a tiszta szeretetben, amely képes újra összekötni két embert.

Kiknek nem ajánlott ez a könyv?

Ez a könyv nem azoknak szól, akik gyors trükköket, manipulációs technikákat vagy biztos „recepteket” keresnek az ex visszaszerzésére. Nem ajánlott azoknak, akik féltékennyé tétellel, hallgatással, játszmákkal vagy érzelmi nyomásgyakorlással szeretnék irányítani a másik döntéseit.
Nem tartalmaz sem rontást, sem feketemágiát.
Nem ez a könyv való annak sem, aki nem kész szembenézni a saját érzéseivel, felelősségével és határaival, vagy aki mindenáron vissza akarja kapni a másikat, még önmaga rovására is.

Kinek szól ez a könyv?

Ez a könyv azoknak szól, akik nem a manipulációt keresik, hanem az utat a valódi, egészséges és erős kapcsolat felé. Akik egy szakítás után nem csak a másikat, hanem önmagukat is keresik. Akik szerettek, kötődtek, és nem akarják a fájdalmukat játszmákkal, megalázkodással vagy manipulációval enyhíteni. Azoknak szól, akik hisznek abban, hogy a szeretet nem kényszeríthető ki, és hogy az önbecsülés nem áldozható fel egy kapcsolatért.

Ez a könyv azokhoz beszél, akik nyitott szívvel, mégis tudatosan szeretnének visszatérni – vagy végleg továbbindulni –, és közben hűek maradni önmagukhoz.

Ez a könyv nem ígér csodákat, manipulációt vagy varázskulcsot, amellyel bárkit vissza lehet fordítani. Amit ígér, az sokkal többet ér: tisztánlátást, önbecsülést, lelki tartást és egy olyan útravalót, amely bármilyen érzelmi helyzetben megtart. Megtanít arra, hogyan szeresd magad akkor is, amikor a másik elfordul, és hogyan őrizd meg a méltóságodat akkor is, amikor fáj. És ha úgy alakul, arra is, hogyan fogadd vissza azt, aki felismerte, milyen érték veszett el mellőle.

Minden oldal ennek az útnak a része: egy finom, lágy, mégis erős kéz, amely átvezet a legnehezebb érzéseken. Nem helyetted dönt, nem helyetted cselekszik, hanem erőt ad ahhoz, hogy te magad legyen a saját történeted vezetője.

És még valami.

Szeretném, ha tudnád: minden forint, minden perc, minden energia, amit ennek a könyvnek adtál, kívánom, hogy sokszorosan térüljön meg neked. A szívedben, a kapcsolataidban, a jövődben. Abban, ahogyan magadra nézel, és abban, ahogyan mások néznek rád. Mert aki önmagát építi, annak az élet mindig visszaad — gyakran váratlanul, gyakran bőségesen.

Ez a könyv legyen társad, támaszod, útjelződ. Segítse, hogy tisztábban láss, bátrabban szeress, és méltósággal állj minden döntés előtt.

A történet most kezdődik igazán — és a legfontosabb szereplő te magad vagy.Ez a könyv nem ígér csodákat, manipulációt vagy varázskulcsot, amellyel bárkit vissza lehet fordítani. Amit ígér, az sokkal többet ér: tisztánlátást, önbecsülést, lelki tartást és egy olyan útravalót, amely bármilyen érzelmi helyzetben megtart. Megtanít arra, hogyan szeresd magad akkor is, amikor a másik elfordul, és hogyan őrizd meg a méltóságodat akkor is, amikor fáj. És ha úgy alakul, arra is, hogyan fogadd vissza azt, aki felismerte, milyen érték veszett el mellőle.

Minden oldal ennek az útnak a része: egy finom, lágy, mégis erős kéz, amely átvezet a legnehezebb érzéseken. Nem helyetted dönt, nem helyetted cselekszik, hanem erőt ad ahhoz, hogy te magad legyen a saját történeted vezetője

Jó döntést hoztál!

Egy kis haszálati utasítás a könyvhöz

Mit is jelent az a szó, hogy az „ex"?

Rendkívül fontosnak tartom a szótisztázást. Ha meg nem értett szóval találkozol, akár el is mehet a kedved a tovább olvasástól. Ha nem értesz egy szót, keress rá a neten, és értelmezd! Csak akkor haladj tovább, ha a meg nem értet szót tisztáztad!

Amikor ebben a könyvben az „ex” szót használjuk, nem minden múltbeli kapcsolatra gondolunk. Nem futó kalandokra, nem alkalmi viszonyokra, és nem olyan kapcsolódásokra, amelyekben soha nem volt valódi elköteleződés. Egy plátói szerelem sem ide tartozik. Az „ex” ebben az értelemben nem egy rövid fellángolás emléke, és nem egy meg nem élt lehetőség nosztalgiája.

Nem tartozik ide a szeretői kapcsolat sem, ahol a kötődés rejtett, féloldalas vagy bizonytalan volt, és ahol a kapcsolat eleve nem kapott helyet a valóságban. Ahogyan nem az „ex” szó jelenti azt a fiatalkori diákszerelmet sem, akit húsz éve nem láttunk, és akit ma már inkább egy idealizált emlék, mintsem egy valódi ember képvisel.

Ebben a könyvben az ex egy valódi, felvállalt kapcsolat volt. Olyan kötelék, amelynek volt múltja, közös története, közös döntései, mindennapjai és jövőre vonatkozó elképzelései. Egy kapcsolat, ahol mindkét fél érzelmileg jelen volt, ahol volt szeretet, kötődés, konfliktus és felelősség. Éppen ezért a lezárása sem volt felszínes, és a hiánya sem könnyen elengedhető.